عبد لقادر الراشدي

عبد لقادر الراشدي (تولد ف فاس ف 1929 - مات ف 23 شتنبر 1999) كان ملحن و موسيقار مغريبي، و أتّر بزاف ف لموسيقا لمغربية لعصرية د لقرن 20. لحّن الراشدي كتر من 300 أغنية بميازن مغريبية، و كان هو لمدير ديال الجوق لوطني د لمغريب لمدة 24 عام.

تشهر الراشدي من صغرو (ف وقت لحماية لفرانساوية على لمغريب) ملّي لحّن لأغنية ديال رقصة لأطلس (1948) و موراها "نشيد لعودة" ملّي رجع محمد لخامس من لمنفى. خدم الراشدي مع لأغلبية د لمغنيين لمغاربة د النص التاني د لقرن لعشرين، و لحّن ليهم أغاني، منهم سميرة بنسعيد، عبد لوهاب الدكالي، عبد لهادي بلخياط، محمد لحياني، و نعيمة سميح.

 لمساهمات لفنية ديالو 
الأستاذ الراشدي ساهم ف تأسيس جوق الإتحاد الرباطي عام 1947، و كان كيرأسو الأستاذ عبد النبي الجراري. هاد الجوق كان فيه مجموعة من العازفين، من بينهم إسماعيل الخطابي، اللي كان كيعزف الكمانجة مزيان. من بعد، الراشدي خرج من هاد الجوق و دّار جوق التقدم الرباطي، و من بعدو جوق المتنوعات، اللي كيعزف الأغاني العصرية اللولى اللي مشهورين بحال "مولات الخال"، "الطوموبيل"، و "أنا مخاصمك خليني" ديال عبد الوهاب الدكالي و بهيجة إدريس.

الراشدي كان حاضر ف كل الأحداث ديال تأسيس الأجواق اللي ولات كتنتشر على مستوى الجهات. ف 1964، الأستاذ أحمد البيضاوي جابو باش يؤسس جوق طنجة المحلي. هاد الفترة كانت من أغنى المراحل فحياتو الفنية، حيث تعلم بزاف على التلحين و قيادة الأركسترا. من بعد، رجع للرباط باش يترأس الجوق الوطني، اللي كان فيه أحسن العازفين، و كانت أفضل مرحلة ديال الأغنية المغربية الأصيلة.

الأسلوب ديالو ف التلحين كان كيعتامد على التنقلات الإيقاعية، و كان عارف كل تفاصيلها، وهادي علاش ماكاينش لحن كيشبه لآخر. و كان كيآمن ب العمل الجماعي، و كيدعي صحابو ل دارو ملي كيكون كيوجد لحن، كيسمع ل آرائهم و ملاحظاتهم، و من بعد كيعاود يضبط اللحن بحال "ميازني" كبير. كان كيشبه التلحين بحال الطنجرة اللي كتطيب على نار هادية (التهنديبة).

 لأغاني اللي لحن 
لحّن عبد لقادر الراشدي بزاف د لأغاني معروفة عند لمغاربة، منها:
 جاري يا جاري (نعيمة سميح)
 أمري لله (نعيمة سميح)
 مغيارة (لطيفة رأفت)

 الجوائز اللي خدا 
 1978: جائزة المغرب الكبرى للفنون
 وسام الاستحقاق الوطني من عند الملك الحسن الثاني
 تكريم من اتحاد الملحنين والموسيقيين العرب فالقاهرة

بعد لموت ديالو، تكرّم ف بزاف ديال لمهرجانات لمغربية بحال مهرجان الموسيقى الأندلسية و مهرجان الأغنية المغربية، حيث كيعتابروه واحد من "أعمدة التلحين العصري" اللي قدر يحافظ على "الأصالة المغربية" و "يطوّرها ف شكل جديد و زوين".

 خدمتو 
من أشهر الأعمال ديال عبد القادر الراشدي:

 يا لالة عودية
 الشمعة – بكلمات الشاعر عبد الرفيع الجواهري و غناها عبد الهادي بلخياط
 الساقية تروّي
 السفينة
 الطاحونة
 حبيبي ديما معايا

 مصادر 

تصنيف:بيوغرافيا د رجال
تصنيف:ملحن مغريبي
تصنيف:زيادة 1929
تصنيف:وفيات 1999
تصنيف:ناس تزادو ف الرباط